Trais vents – trais films – trais idioms
Il nov video rumantsch è dissegnà tenor la metoda veglia 

(anr/vi) 30 minutas film per uffants rumantschs. Quai datti uss sin video. La Lia rumantscha ha edì ina nova cassetta en collavuraziun cun la Televisiun Rumantscha. Il nov video porta il titel «Ils trais vents» tenor l’emprima da las trais istorgias sin la cassetta. Mintga istorgia vegn raquintada en in auter idiom: Vallader, sursilvan e rumantsch grischun. La Televisiun Rumantscha ha producì ils films. Gilbert Taggart ha dissegnà els. El fa anc lavur a maun. Quai vul dir ch’el dissegna ils maletgs tenor la tecnica veglia dal film dissegnà. Perquai poi capitar che quests films regordan ils creschids a l’atgna uffanza. 

Diavel e dialas 
«Ils trais vents» è ina veglia paraula rumantscha. Il diavel fa amogna agid ad ina paupra dunna. El empermetta ad ella ina vita en abundanza, sch’ella dettia ad el l’emprim da sia famiglia che vegnia encunter ad el. La dunna patratga al chaun che dorma adina davos isch. Lez vegn senz’auter ad esser l’emprim che vegn encunter al diavel. I vegn tut auter. Strusch che la dunna ha fatg il patg cun il diavel, cumpara Jon, il pitschen figl da la dunna, sin isch-chasa. «En set onns vegn jau per tes figl», di il diavel. 
Ma Jon vegn da sa liberar ord las griflas dal diavel e sa tschenta la finala en in chastè da dialas, lunsch siadora en ils culms. Là sto Jon anc mussar bler curaschi per liberar era las dialas da la pussanza dal diavel. A la fin dastga el maridar sia bella diala preferida. Il film (da l’onn 1998) è raquintà en vallader e vegn accumpagnà cun musica da Cur-din Janett. 

Viadi cun libella e tartaruga 
«Il pign uaul» è pledà en sursilvan. En il film varieschan maletgs natirals cun maletgs dissegnads. L’istorgia raquinta da dus baus, in um e sia dunna. Els lavuran tschintg dis. Suenter fan els dus dis liber. Gist in da quels dis ch’els giaudan il congedi mussa il film. L’um envida sia dunna ad ina excursiun. L’emprim vai cun aviun – ina libella – tar in plaz da cursa. Là sa diverteschan ils abitants dal guaud. Els guardan cursas e mettan patg tgi che gudogna. 
La saira da turnar a chasa manchentan ils dus baus l’aviun. La libella è gia partida. Uschia prendan els il bus. Gliez è ina tartaruga. Quai va pli plaun. Persuenter è il viadi pli cumadaivel ed ins po ruassar. Quest film han ins anc pestgà ord la trucca da producziuns veglias da la televisiun. El datescha dal 1980. 

Poetic 
«Il di e la notg» è ina producziun dal 2001 che vegn raquintada en rumantsch grischun. La lingua è simpla e clera. Ella tuna gist uschè natirala sco las linguas en las emprimas duas istorgias. 
En questa paraula dasda in gnom la natira cun sia flauta. Igl è ina istorgia per guardar e na per raquintar. Ella è fitg poetica. Ils maletgs culan in’en l’auter cun il gnom che sveglia flur per flur ed in animal suenter l’auter. Ils maletgs vegnan accumpagnads da musica da Normand Roger. Il viadi tras questa natira dissegnada è plain surpraisas e magari era plain tensiun. I finescha cura ch’il gnom durmenta cun sias melodias las flurs ed ils animals e sa zuglia il davos sez en in fegl per ir a tutter. 

Nua retrair? 
Da preschent pon ins retrair quatter videos per uffants en la Lia rumantscha. Quests videos ha la Lia edì en collavuraziun cun la Televisiun Rumantscha che segna per la producziun dals films. Cumprar ed empustar pon ins las cassettas tar la Lia rumantscha, Via da la Plessur 47, Chascha postala, 7001 Cuira. Telefon: 081 258 32 22 u vendita@rumantsch.ch In film custa mintgamai 30 francs. Anc uss na datti betg il video sin dvd.